①金剛三昧經論卷上

新羅國沙門  元曉述

此經 略開四門分別  初述大意  次

辨經宗 三釋題名  四消文義

第一述大意者  夫一心之源  離有無

而獨淨    三空之海  融眞俗而湛然

湛然  融二而不一  獨淨  離邊而非

中  非中而離邊  故不有之法  不卽

住無  不無之相  不卽住有  不一而

融二  故非眞之事  未始爲俗  非俗

之理  未始爲眞也  融二而不一  故

眞俗之性  無所不立  染淨之相  莫

不備焉  離邊而非中    故有無之法

無所不作  是非之義  莫不周焉  爾

乃無破而無不破  無立而無不立  可

謂無理之至理  不然之大然矣  是謂

斯經之大意也  良由不然之大然  故

能說之語  妙契環中    無理之至理

故所詮之宗  超出方外    無所不破

故名金剛三昧  無所不立  故名攝大

乘經  一切義宗  無出是二  是故亦

名無量義宗    且萩一目  以題其首

故言金剛三昧經也

第二辨經宗者  此經宗要  有開有合

合而言之  一味觀行爲要  開而說之

十重法門爲宗  言觀行者  觀是橫論

通於境智  行是竪望  □其因果  果

謂五法圓滿  因謂六行備足  智卽本

始兩覺  境卽眞俗雙泯  雙泯而不滅

兩覺而無生  無生之行    冥會無相

無相之法  順成本利  利旣是本利而

無得  故不動實際  際旣是實際而離

性  故眞際亦空  諸佛如來  於焉而

藏  一切菩薩  於中隨入  如是名爲

入如來藏  是爲六品之大意也  於此

觀門  從初信解  乃至等覺  立爲六

行  六行滿時  九識轉顯  顯無垢識

爲淨法界  轉餘八識  而成四智  五

法旣圓  三身斯備  如是因果  不離

境智  境智無二唯是一味  如是一味

觀行  以爲此經宗也  所以大乘法相

無所不攝  無量義宗  莫不入之  名

不虛稱 斯之謂歟  合論一觀 略述如

之  開說十門  爲其宗者  謂從一門

-------------------

①(底本)朝鮮佛敎會本(劉敬鍾校訂本) (甲本)高麗大藏

經  補遺板庭函.

一 -- 六百四

增至十門  一門云何  一心中  一念

動 順一實  修一行  入一乘 住一道

用一覺  覺一味  二門云何  不住二

岸  以遣二衆  不着二我  以離二邊

通達二空  不墮二乘  俱融二諦  不

違二人  三門者  自歸三佛  而受三

戒  順三大諦  得三解脫  等覺三地

妙覺三身  入三空聚  滅三有心  四

門者  修四正勤  入四神足  四大緣

力  四儀常利  超出四禪  遠離四謗

四弘地中  四智流出  五門者  於五

陰生  具五十惡  故植五根而養五力

涉五空海  跋五等位  得五淨法  度

五道生  如是等也  云何六七八九等

門  具修六度  永除六人  行七覺分

滅七義科  八識海澄  九識流淨  始

從十信  乃至十地  百行備足  萬德

圓滿  如是諸門  爲是經宗  皆在經

文  文處當說  然此後九門  皆入一

門  一門有九  不出一觀  所以開不

增一  合不減十  不增不減  爲其宗

要也

第三釋題目者  此經之目  有其三種

一名攝大乘經  二名金剛三昧  三名

無量義宗  初後二名  次門當釋  今

且先釋中間一目  唯此一名  在首題

故  於中有二  先釋金剛  後釋三昧

初中亦二  先釋後簡  言金剛者  寄

喩之稱  堅實爲體  穿破爲功  金剛

三昧  當知亦爾  實際爲體  破穿爲

能  實際爲體者證理窮源故  如下文

言  證法眞實定故  破穿爲能者  有

其二義  一破諸疑  二穿諸定  破諸

疑者  起說斷疑故  如下文言  決定

斷疑悔故  穿諸定者  此定  能令諸

餘三昧  皆得有用  如穿寶珠  得有

用故  如大品經言  云何名金剛三昧

住此三昧   能破諸三昧   彼論釋云

金剛三昧者   譬如金剛   無物不陷

此三昧亦如是  於諸法中  無不通達

令諸三昧  皆得有用  如□□碼□琉

璃  唯金剛能穿入  案云  經言破諸

三昧者  破之言穿  論中穿入  釋經

破故  達諸三昧  皆無自性  令彼三

昧  能離自着  由是無碍  得自在故

釋名如是  次簡別者  於中有二  先

簡定慧  問  金剛般若  金剛三昧  皆

名金剛  有何差別  解云  彼慧此定

是爲差別  又金剛般若  通於因果

金剛三昧  位在果地  又般若金剛

具有三義  體堅  用利  形狀寬狹  三

昧金剛  但取堅利  如是差別  次別

餘定  此有三類  一金剛三昧  二金

剛輪三昧  三如金剛三昧  大品經言

云何金剛輪三昧  住是三昧  能持諸

三昧分  云何如金剛三昧  住是三昧

能貫達諸法  亦不見達  彼論釋言

問曰三種三昧  何以皆言金剛  答曰

初言金剛  中言金剛輪  後言如金

剛  如金剛三昧  佛言  能貫穿諸法

亦不見是穿  金剛三昧  能通達諸三

昧  金剛輪三昧  能持諸三昧輪  是

皆佛自說義  論者言  如金剛三昧者

能破一切煩惱結使  無有遺餘  譬如

釋提桓因  手執金剛  破阿修羅軍

卽是學人未後之心  從是心  次第得

三種菩提  聲聞  □支佛  佛無上菩

提  金剛三昧者  能破一切諸法  入

無餘涅般  更不受有  譬如眞金剛

能破諸山  令滅盡無餘  金剛輪者

能破一切諸佛法  無遮無碍  案云

此中破諸佛法者  猶如轉輪聖王輪

一 -- 六百五

寶  能破諸王  無不伏故  是故與前

二金剛別  前二金剛  云何別者  有

五差別  一者喩別  謂如金剛破軍

金剛破山故  二者法別  前破煩惱

後破諸法故  三者位別  前在學位

後在無學故  四者名別  前名如金剛

三昧  餘處名金剛喩定  後者直名金

剛三昧  除如及喩  所以然者  爲顯

因果二定異故  因有功用  果無功用

損之又損之  以至無爲故  又如金剛

取其少分相似之義  但破煩惱  不破

餘法故  言金剛者  顯其全同金剛之

利  一切色物  無不貫破  三昧之用

當知亦爾  一切諸法  亦無不破故

五者敎別  謂有學位金剛三昧  則金

剛三昧  本性淸淨  不增不減經中所

說  其無學位金剛三昧  今此經中所

說是也  今此經中  佛所入定  破一

切法  皆無所得  是故名爲金剛三昧

六種釋中是持業釋  取譬名者  是□

近釋  卽以是名目此經者  是依主釋

定爲主故  次第二釋三昧名者  於中

有二  先釋後簡  古師說言  彼名三

昧  此云正思  今述此說  當文義故

謂在定時  於所緣境  審正思察  故

名正思  如瑜伽言三摩地者  謂於所

緣  審正觀察  心一境性故  問定應

是靜  靜住一境  云何乃言審正思察

思察之用  應是尋伺  云何說定爲思

察耶  答若守一境  卽爲定者  □沈

住境  應卽是定  若正思察  是尋伺

者  邪慧推求  應非尋伺  當知思察

有其二種  若通邪正  意言分別  名

思察者  卽是尋伺  直是分別  若唯

審正明了緣境  名正思察  正是定用

而非尋伺  定通分別  及無分別故

以審正  簡彼尋伺  又住一境  亦有

二種  若住一境  □迷闇昧  不能審

察  卽是□沈  若住一境  不沈不浮

審正思察  是名爲定  故以思察  別

彼□沈  是故當知不以住移  簡別定

散差別之相  何以故  捷疾之辯  雖

速移轉  而有定故  遲鈍之念  雖久

住境  而是散故  今此金剛三昧  名

爲正思察者  無正不正  亡思非思

但爲別於分別邪念  又不同於虛空

無思  所以强號爲正思耳  三昧之名

略釋如是  次簡別者  於中有二  先

別諸名  後簡通局  定名不同  略有

八種  一名三摩□多  此云等引  遠

離□沈掉萩之偏  故名爲等  引發神

通等諸功德  故名爲引  又此等引

無悔歡善安樂所引  故名等引  由此

不同欲界定故  二名三摩地此云等

持  等義同前  能制持心  令不馳散

故名等持  又定慧平等  令不相離

故名等持  舊云三摩提  亦卽等持

三名三摩□提  此云等至  等持之中

能至勝位  故名等至  四名□演那

此云靜慮  寂靜思慮故  又能靜散慮

故  舊云禪那  或云持阿那  方俗異

語  同謂靜慮也  五名奢摩他  此譯

云止  令心止境  故名爲止  六名心

一境性  令心專一於境之性  故名心

一境性  舊云一心  是略故也  七名

爲定  審定所綠  故名爲定  八名正

思  義如前說  有師說言  三昧之名

及三摩提  只是等持  非是異名  是

說不然  所以者何  如金鼓經十種定

中  前三地中名三摩提  後七地中名

爲三昧  如是二名  若同等持  何由

改名  前後異說  又此二名  何由不

一 -- 六百六

同  若由方俗異故不同者  不應一處

俱說二名  若由傳者前後故異者  不

應一本有此二名  如三摩提及三摩

地  此由前後傳者不同  故其是同

灼然可見  三昧之名  與三摩提  同

在一本  何由不異  是故當知如前說

也  第二明通局者  略作四例  一者

定與等持  二名最寬  通漏無漏  亦

通三界  及通欲界散亂心中  以六位

心所別境五中  有三摩地  亦名定故

二者  心一境性  及三昧名  此二次

寬  雖通欲界  不通一向散亂心中

以般舟三昧  或欲界繫九種心住心

一境性  亦通欲界方便心故  三者

三摩□多  及靜慮名  此二是狹  全

不通於欲界心故  唯取輕安所含潤

故四者三摩跋提  及奢摩他  此二

最狹  於定地內有簡別故  以奢摩他

不通四種慧行之中  心一境性  三摩

□提  不通於空  無相  無願  三三摩

地故  八名寬狹  粗述如是  第三釋

題名訖

①經序品第一

自下第四科文解釋  文有三分  一者

序分  二者  第二品下六品餘文  是

正說分  三者  入摠持品  爾時如來

而告衆言已下二紙許文  是流通分

序分之內有二種序  謂通與別

②如是我聞  一時佛  在王舍大城  耆□

□山中  與大比丘衆一萬人俱  皆得阿

羅漢道  其名曰  舍利弗  大目□連  須

菩提  如是衆等阿羅漢  復有菩薩摩訶

薩二千人俱  其名曰  解脫菩薩  心王

菩薩  無住菩薩  如是等菩薩  復有長

者八萬人俱  其名曰  梵行長者  大梵

行長者  樹提長者  如是等長者  復有

天  龍  夜叉  乾□婆  阿脩羅  迦樓羅

緊那羅  摩□羅伽  人非人等六十萬

億

通序之中  卽有六事  前三  明親承

之傳  後三  證大師之說  言前三者

一如是  二我聞  三一時  後三是何

一敎主  二住處  三徒衆  徒衆之內

序四類衆  一聲聞衆  二菩薩衆  三

長者衆  四雜類衆  於中委悉  如常

所說

③爾時尊者一本作世尊大衆四衆圍繞 爲諸大

衆  說大乘經  名一味眞實無相無生決

定實際本覺利行  若聞是經  乃至受持

一四句偈  是人  卽爲入佛智地  能以

方便 敎化衆生 爲一切生一本作衆生 作大

知識

④此下第二別序  卽有四分  一威儀

分  二說經分  三入定分  四重頌分

威儀分者  如經爾時尊者  大衆圍繞

故  說經分者  如經爲諸大衆說大乘

經等故  此經文勢  似法華序  如彼

文言  爾時世尊四衆圍繞  說大乘經

名無量義  如彼論中  判此經名  卽

爲法華經之異目  彼意以爲在前說

故  名爲序分  今看此經文勢  皆是

經家序辭  以是准之  應是別經  在

前廣說  說已入定  從定起已  方說

金剛三昧經也  說經宗後  乃說經名

當知一味眞實等名  是前所說廣經

之目  如是二經大意雖同  文相卽異

前所說者  廣說法門  爲益當時  後

所說者  略攝法門  爲利末世  是故

在前廣說  以爲略經綠由  此說經分

--------------------

①□經序品第一□無-(甲本)②□如是我聞....六十萬億□

百四十一字無(甲本)③經支上每有□經曰□(甲本)  ④

論文上每有□論曰□(甲本)

一 -- 六□七

文相有二  先序經名  後歎經德  若

聞已下  是第二分

佛說此經已  結跏趺坐  卽入金剛三昧

身心不動

是第三入定分  所以欲說經前  先須

入定者  爲顯唯寂靜者  於法能覺能

說故  又復爲顯賢聖默然  賢聖說法

隨時而用  不相離故

爾時衆中  有一比丘 名阿伽陀  從座

而起  合掌胡□  欲宣此義  而說偈言

是第四重頌分  爲顯前說一味之經

與後所說大意不殊  故以略偈  頌前

廣經  因此發起  後略說經故  文卽

有二  先序後頌  是經家序以發後頌

阿伽陀者  此云無去  或言滅去  此

是藥名  能令諸病  皆悉滅盡  故名

無去  此菩薩  亦如是  能治衆生諸

煩惱病故  以藥名爲其目也  八行頌

中  卽有二分  前七頌  頌說經  後一

頌  頌入定  初中亦二  三頌摠明  四

頌別顯

大慈滿足尊  智慧通無碍  廣度衆生故

說於一諦義  皆以一味道  終不以小乘

所說義味處  皆悉離不實  入諸佛智地

決定眞實際  聞者皆出世  無有不解

脫

摠明三頌  卽有四意  一者二句  歎

能說德  二者一頌歎能詮敎  三者一

頌  歎所詮義  四者二句  歎敎勝利

第二中言一諦義者  所謂一心  依一

心法  有二種門  二門所依  唯是一

實  故名一諦  一味道者  唯一乘故

餘文可知

無量諸菩薩  皆悉度衆生  爲衆廣深問

知法寂滅相  入於決定處

此下四頌  別歎問答  此五句者  歎

問廣深  令知寂滅  入實際故

如來智方便  當爲入實說  隨順皆一乘

無有諸雜味  猶如一雨潤  衆草皆悉榮

隨其性各異  一味之法潤  普充於一切

如彼一雨潤  皆長菩提芽

是第二歎佛答勝利  於中有三  謂法

喩合  如其次第  四句  二句  五句

應知

入於金剛味一本作昧證法眞實定  決定斷

疑悔  一法之印成

此第二頌入定  上半正頌在前入定

下半逆頌後起說法  後所說敎  有二

勝能  一決斷疑悔  如金剛能破  二

印成一乘  如金剛不壤  下半二句

顯此二義 序分文竟

正說之中  大分爲二  謂前六品  別

顯觀行  摠持一品  摠遣疑情  別顯

之中  卽爲六分  一無相法品  明無

相觀  二無生行品  顯無生行  三本

覺刹品依本利物  四入實際品  從虛

入實  五眞性空品  辨一切行出眞性

空  六如來藏品  顯無量門  入如來藏

如是六門  觀行周盡  所以然者  凡

諸妄想  無始流轉  只由取相分別之

患  今欲反流歸源  先須破遣諸相

所以初明觀無相法  雖遣諸相  若存

觀心  觀心猶生  不會本覺  故泯生

心  所以第二顯無生行  行旣無生

方會本覺  依此化物  令得本利  故

第三明本覺利門  若依本覺  以利衆

生  衆生卽能從虛入實  所以第四明

入實際  內行卽無相無生  外化卽本

利入實  如是二利  以具萬行  同出

眞性  皆順眞空  是故第五明眞性空

依此眞性  萬行斯備  入如來藏一味

之源  所以第六顯如來藏  旣歸心源

一 -- 六百八

卽無所爲  無所爲故  無所不爲  故

說六門  以攝大乘  又此六品  亦有

異意  謂初品  示所觀之法  法謂一

心如來藏體  第二品  明能觀之行

行謂六行  無分別觀  第三本覺利品

顯一心中之生滅門  第四入實際品

顯一心中之眞如門  第五眞性空品

雙遣眞俗  不壞二諦  第六如來藏品

遍收諸門  同示一味  以此二重六門

攝大乘義周盡  又此六品  合爲三門

前二品  攝觀行始終  次二品者  敎

化本末  其後二門  攝因成果  又前

二品  遣相歸本  中間二品  從本起

行  後二品者  雙顯歸起  以此二三

攝大乘盡  又此六品  只是二門  相

生都泯  是本覺利實際眞空  是如來

藏  又前門者  遣妄顯因  其後門者

顯眞成果  如是二二之門  亦攝大乘

周盡  又此六品  唯是一味  所以然

者  相生無性  本覺無本  實際離際

眞性亦空  何由得有如來藏性  如下

如來藏品中言  是識常寂滅  寂滅亦

寂滅  摠持品言  七五不生  八六寂

滅  九相空無  如是無所得之一味

正爲此經之宗之要  但以無所得故

無所不得  所以諸門  無所不開故

作無量義之宗也 雖是一味 而開六

門故 依六分科文而釋 先釋品名 言

無相者  謂無相觀  破諸相故  次言

法者  謂所觀法  一心法故  無相觀

者  先六分中第一分義  所觀法者

後六門內第一門法  今此初品  顯是

二義  以之故言無相法品

①無相法品第二

爾時尊者一本作世尊從三昧起  而說是言

此一品文  科分爲三分  初出定分

次起說分  後得益分  初後二分  是

經家序其第二分  正是佛言  初分中

顯三種成就  一說法時成就  如經爾

時故  二說法主成就  如經尊者故

具五通達爲世所尊  於甚深法  如義

說故  三自在成就  如經從三昧起

說是言故  如來入定  無能驚寤  於

定住出  得自在故

諸佛智地  入實法相  決定性故

此下第二正發言說  此中有二  一者

長行  二者重頌  初長行中  亦有二

分  一略標分  二廣說分  略標分中

標二種義  初標無相觀  後標所觀法

無相觀中  有其二句  先標如來自入

無相觀  後標令他入無相觀  言自入

者  如經諸佛智地  入實法相決定性

故  諸佛智地者  謂如前所入金剛三

昧相應之智  住持一切功德法故  入

實法相者  謂此佛智  破一切相  通

達諸法之實相故  決定性者  是實法

相  非佛所作  有佛無佛  性自爾故

次言故者  以決定性  釋成上句  若

不決定  卽非實相故  又攝上句而成

下句  如來自入實法相故  故能令他

得無相利也

方便神通  皆無相利

此第二句  令他得入  言方便者  八

相方便  謂從兜率天退  乃至入涅槃

故  神通者  六神通  卽爲三輪化衆

生故  皆無相利者  如是八六方便神

通皆從自入實相而起  能令他得無

相利故  標無相觀  竟在於前

一覺了義  難解難入  非諸二乘之所知

見  唯佛菩薩  乃能知之

此下第二標所觀法  亦有二句  一者

---------------

①□無上法品第二□無(甲本).

一 -- 六百九

直標所觀法深  二者  爲他說是深法

一覺了義者  一心本覺如來藏義  過

是永無餘深法故  難解者  義甚深

非諸二乘所知見故  難入者  體甚深

唯佛菩薩乃能入故  卽以後句而釋

前句  欲明初門所標  佛智所入實法

相者  直是一心本覺如來藏法  如楞

伽經言  寂滅者名爲一心  一心者名

如來藏  今此文言實法相者  是寂滅

義  一覺了義者  卽是一心  如來藏

義  法華論云  諸佛如來  能知彼法

究竟實相  言實相者  謂如來藏法身

之體不變義故  今此經言一覺者  一

切諸法  唯是一心  一切衆生  是一

本覺  由是義故  名爲一覺  至下演

中  當更分別

可度衆生  皆說一味

此明爲他皆說深法  可度衆生者  如

來所化一切衆生  莫非一心之流轉

故  皆說一味者  如來所說一切敎法

無不令入一覺味故  欲明一切衆生

本來一覺  但由無明  隨夢流轉  皆從

如來一味之說  無不終歸一心之源

歸心源時  皆無所得  故言一味  卽

是一乘  初略標文  竟在於前

爾時解脫菩薩  卽從座起  合掌胡□

而白佛言

此下第二廣說  於中有二  先請後說

請中有二  先序人儀  後明發言  序

有二句  一依時表人  解脫菩薩者

令諸□生  同一解脫故  寄能問人

表所說法故  二序禮儀  如經卽從座

起等故

尊者  若佛滅後  正法去世  像法住世

於末劫中  五濁衆生  多諸惡業  輪□

三界  無有出時

此下第二發言而請  於中有二  先萩

所爲時節  後請爲彼宣說  初中像法

住世  末劫中者  先廣說經爲益正法

之時  今此經者  爲化像法之節  隨

時厚薄  設敎異故

願佛慈悲  爲後衆生  宣說一味決定眞

實  令彼衆生  等同解脫

此是等二正請宣說  宣說一味者  請

說一覺了義之味  決定眞實者  請說

入實法相之觀  今彼衆生等同解脫

者  令彼像法末世衆生  等同一味究

竟解脫  由是言之  敎有四句  一正

化正法  兼利後時  謂前經等  二正

化像法  兼利前時  謂此經等  三通

化前後  謂諸餘經等  四不利前後

除上爾所敎

佛言  善男子  汝能問我出世之因  欲

化衆生  令彼衆生  獲得出世之果  是

一大事  不可思議  以大慈故  以大悲

故  我若不說  卽墮□貪  汝等  一心諦

聽  爲汝宣說

此下第二如來爲說  於中有二  一者

讚問許說  二者對請宣說  讚問中

言出世之因者  入實相觀故  出世之

果者  一味解脫故  是一大事者  無

上同義故  不可思議者  離言絶慮故

如法華經言  諸佛世尊  唯以一大事

因綠故出現於世  論者釋言  一大事

者  依四種義  何者爲四  一者無上

義  唯除如來一切智智  更無餘事

如經開佛知見  令衆生知得淸淨

故  出現於世故  佛知見者  如來能

證以如實智  知彼義故  二者同義  以

諸聲聞  □支佛  佛  法身平等  如經

欲示衆生佛知見故  出現於世故  法

身平等者  佛性法身  無差別故  三

一 -- 六一十

者不知義  以諸聲聞□支佛等  不能

知彼眞實處故  不知眞實處者  不知

究竟唯一佛乘故  如經欲令衆生悟

佛知見故出現於世故  四者令證不

退轉地  示現  欲與無量智業故  如

經欲令衆生入佛知見故  出現於世

故  今此文中  一大事者  亦有四義

一無上義  如上文言  諸佛智地入實

法相故  二者同義  如經一覺了義難

解難入故  三不知義  非諸二乘所知

見故  四令證義  可度衆生皆說一味

故  讚問已竟  次許說中  亦有二句

初句  反顯不說有過  後句  順明識

聽許說

善男子  若化衆生  無生於化  不生無

化  其化大焉

自此已下  正爲宣說  於中有二  先

明無相觀  廣明無相利  後顯一覺心

廣前一覺義  無相觀中  亦有二分

一者  直說觀行之相  二者  往復決

諸疑難  初中亦二  先方便觀  後明

正觀  方便觀中  有其四句  初一句

牒能化  後一句  嘆化大  中間二句

正明觀相  無生於化者  初修觀時

破諸有相  於幻化相  滅其生心故

不生無化者  旣破化相  次遣空相  於

無化空  亦不生心故  所以然者  衆

生本來  迷心離相  遍取諸相  動念

生心故  先破諸相  滅取相心  雖復

已破幻化有相  而猶取其無化空性

取空性故  於空生心  所以亦遣無化

空性  于時不生取空之心  不得已會

無二中道  同佛所入諸法實相  如是

化故  其化大焉  問此方便觀  爲在

何位  答  若仰信修在於十信  其相

似觀  在三十心  論其純修  在四善

根  將入初地近方便故  問  餘處說有

三無性觀  何故此中但說二無  答

無相無生  合爲一邊  所遣相生  同

是有故  又此二觀  皆有尋思  遣無

性時  無尋思故  或開或合  皆有道

理故  已說方便  次顯正觀

令彼衆生  皆離心我  一切心我  本來

空寂  若得空心  心不幻化  無幻無化

卽得無生  無生之心  在於無化

是明正觀無二之相  以離所取能取

二故  離所取者  以離一切人法相故

此有二種  一者遣離  二者泯離  遣

離者  先所取相  今滅除故  如經令

彼□生  皆離心我故  泯離者  先所

取相  本來空故  如經一切我  本

來空寂故  言心我者  人名爲我  法

名爲心  心是諸法所依主故  達諸人

法本來空時  先所取相  此時不起

所以二離  一時成就  已說離所取

云何離能取  謂離一切能取分別  此

亦二種  一者本離  二者始離  言本

離者  通達心我  本來空時  正得本

覺空寂之心  此空寂心  本離能取

離能取故  本不幻化  如經若得空心

心不幻化故  不幻化者  非虛妄故

言始離者  得此本覺空寂心時  能取

分別  不復得生  隨所得心  無幻化

故  如經無幻無化  卽得無生故  如

是始得無生之心  會本空寂無化之

理  故言無生之心  在於無化  假說

心境故  寄言在然  始離能取  是始

覺義  本離空心  是本覺義  義雖有

二  混成一覺  同離能所  離新舊故

如論說言  以始覺者  卽同本覺  當

知此覺  永離生滅始終等相  始從初

地  乃至佛地  但有分滿不同而已

一 -- 六一一

如十地論本分中說  自體本來  空有

不二不盡  乃至廣說  又此一覺  有

本始義  以有本覺顯成義故  眞修之

說  亦有道理  以有始覺修成義故

新修之談  亦有道理  如其偏執  卽

有未盡  且止乘論還釋本文  廣無

相觀  竟在於前

解脫菩薩  而白佛言  尊者  衆生之心

性本空寂  空寂之心  體無色相  云何

修習  得本空心  願佛慈悲  爲我宣說

此下第二往復決疑  有四問答  次第

決疑  第一問中  問意有二  一者  衆

生心性  本來空寂  而猶動念  無始

流轉  云何方修  而得本心  二者  空

寂心體  無色無相  衆生本來  恒取

有相  云何習無  而得空心  故言云

何修習  得本空心  問  此中所說衆

生之心  應是六識等生滅心  何以得

知一心本覺  答  起信論云  有法能起

大乘信根  謂衆生心  依一心法  有

二種門  乃至廣說  又如經言  寂滅

者名爲一心  今此文言  空寂之心

體無色相  言有左右  意致還同  言

無色者  無顯形等色故  無相者  無

生滅等相故  此文卽顯心眞如門  上

言衆生之心  且萩心生滅門  萩生滅

心  顯眞如門  以之故言  性本空寂

然此二門  其體無二  所以皆是一心

法耳

佛言  菩薩  一切心相  本來無本  本無

本處  空寂無生  若心無生  卽入空寂

空寂心地  卽得心空  善男子  無相之

心  無心無我  一切法相  亦復如是

此答有二  正答決答  言菩薩者  是

呼解脫菩薩之辭  下文呼辭  皆亦同

也  一切心相者  一切八識動念之心

心所相應  行相差別  若行若相  皆

有四相故  本來無本  本無本處者

一切心相  種子爲本  求此本種  永

無所得  所以然者  爲在現時  爲已

過去  若在現時  卽與果俱  無本末

異  如牛兩角  若已過去  卽無作因

無體性故  猶如兎角  如是道理  本

本法爾  以之故言  本來無本  又生

滅心生  必依本處  本處旣無  卽不

得生  言本處者  謂俱有根  其五色

根  旣是色法  有方無方  皆不可得

餘三所依  皆無色法  有時無時  □

不可得  是故亦言本無本處  謂從本

來  無其本處  旣無本種  亦無本處

當知心相  本來無生  以之故言空寂

無生  如是觀察不得生時  其能觀心

亦無所生  是時卽入本來空寂  所入

空寂  卽是一心  一切所依  名之爲

地  故言卽入空寂  空寂心地  雖諸

衆生  本來流轉  恒取有相  然依此

門  推求觀察  卽能得本空心  故言

卽得心空  心空空心  語有左右  只

是一心本覺之義  正答所問  竟在於

前  此下結合  無相之心者  萩一心

體  無心無我者  結前所說  空寂無

生無相心中  離心我相  一切法相亦

如是者  重結空寂  非直離此心我二

相  其餘一切有無爲  乃至有上無

上等相  無相心中  無不離故

解脫菩薩  而白佛言  尊者  一切衆生

若有我者  若有心者  以何法覺  令彼

衆生  出離斯縛

自此已下  第二問答  前一問答  摠

明破有相門  今此問答  別顯離二縛

門  別萩二病  以問其藥  言有我者

人執之病  若有心者  法執之病  言

一 -- 六一二

斯縛者  別而言之  人執是□重縛

法執是相縛  通而說之  二執皆有

□重相縛  又此二執  皆有二縛  謂

相應縛及能綠縛  二障章中  其義已

具  答中有二  先法人執  後治法執

治人執中  先摠後別

佛言  善男子若有我者  令觀十二因

綠

此是摠法  觀十二支  略有二門  一

觀無作綠生  治作者執  如說是事有

故是事有  二觀無常綠生  治常住執

如說是事生故是事生  存我之來  此

二爲本  本旣除故  諸末隨滅也

十二因綠  本從因果  因果所起  興於

心行  心尙不有  何況有身  若有我者

令滅有見  若無我者  令滅無見

此是別治  別治有二  一者況治  二

者逐治  況治中言  本從因果者  從

摠出別  摠而言之 唯因與果  從因

出二三  從果出五二  又從因出十支

從果說二支  故所從本  但是因果

因果所起  興於心行者  因果之起

心行爲本  心能作因  心受果故  心

尙不有  何況有身者  依上所說觀察

道理  心不可得  況心所作色身是有

乎  身心尙無  況有我耶  又心不有

故  因果亦空  因果尙空  況有我乎

又因果空故  十二支空  況有作者受

者等耶  如經言  菩薩觀十二因綠

如虛空不可盡  此之謂也  已說況破

云何逐治  謂若有我者  令滅有見者

牒前況破  滅存我執  若無我者  令

滅無見者  此正逐破無我之病  所以

然者  先破我執  離外道病  而取無

我  墮二乘病故  今逐破着無之見

我本非有  況有我無  故摠別二觀

破我執竟

若心生者  令滅滅性  若心滅者  令滅

生性一本云  若心生者令滅生性  若心滅者  令滅滅性 滅是見性卽

入實際

此下第二治存心見  於中有二  正治

重釋  二乘人等  法執存心  計有生

滅無常之心  故破生滅  滅存心見

若存心生而成病者  破前滅性  要依

彼滅  存今生故  若見後滅  執有現

心  心設不滅  如兎角故  破如是見

今滅生性  無生有滅  不應理故  滅

是見性  卽入實際者  破見滅性  必

不取生  破見生性  必不取滅  不取

生滅  必不存心故

何以故  本生不滅  不一本作本滅不生  不滅

不生  不生不滅  一切法相  亦復如是

此是重釋  何以見心生者  今滅滅性

見心滅者  令滅生性  故言何以故

次釋此問  本生不滅者  求前生心永

不可得  不可得  有何法而滅  如是

不存前心滅性  卽不得取今心之生

故言不滅不生  是釋令滅滅性之由

次言不滅不生  牒前不滅  今不得生

如是不得今心生性  則不取此心

之滅  故言不生不滅  是釋令滅生性

之由  如於心法  無滅無生  其餘諸

法  亦同是觀  故言一切法亦如是  問

若計心生  眞破此生  何須破彼前

心之滅  答  今生是現  破有不易  前

心己過  解空不難  故先破易而遣其

難  依此次第  破今生性  由是卽遣

後滅之執  是謂醫王善巧之術耶

解脫菩薩  而白佛言  尊者 若有衆生

見法生時  令滅何見性他本有見法滅時令滅何見八字

此下第三問答  次前問答  明所滅之

見之病  今此問答  顯能滅之見之藥

一 -- 六一三

又前破生滅二際之見  今破有無二

邊之見  今問意  言若觀行者  順佛

敎意  觀法生時  令滅何見  滅何見

者  問佛敎意  且萩一邊  兼顯觀滅

佛言  菩薩  若有衆生  見法生時  令滅

無見  見法滅時  令滅有見  若滅是見

得法眞源無  入決定性  決定無生

見法生時者  正觀俗法因綠生時  此

時能離取空之見  故言令滅無見  見

法滅時者  正觀俗法本來滅時  此時

能離取有之見  故言令滅有見  此中

何故言令滅者  佛敎能令觀者滅故

此意正明修觀行者  觀法生時  只離

無見而不存生  觀寂滅時  唯離有見

而不取滅  所以然者  若存生耶  生本

寂滅  若取滅耶  滅卽生起  如下頌

曰  因綠所生義  是義滅非生  滅諸

生滅義  是義生非滅  所以能離二邊

而不□中  如其離無取有破有取空

此爲妄空而非眞無  今雖離有  而不

存空  如是乃得諸法眞無故  言得法

眞無  決定性義  如前已說  得眞空

時  觀心不生  遠離一切有無心故

故言決定無生

解脫菩薩  而白佛言  尊者  令彼衆生

住於無生  是無生耶

此下第四問答  前明眞觀  離二邊相

今顯妄解  不離生住  謂有寡學修觀

行者  意言分別  觀法無生  能攝散

亂  住無生境  作如是念  謂是無生

後出定時  起增上慢  意謂已得無生

法忍  爲破是病  萩病問言  住於無

生  是無生耶

佛言  住於無生  卽是有生  何以故  無

住無生 乃是無生

答中有二  略答重詳  此卽略答  有

其二句  上句  順明是生  住無生境

卽是分別之心生故  下句  反釋無生

若心無住於無生境  離諸分別  是無

生忍  故知有住非無生忍  如是反釋

略答文竟

菩薩  若生無生  以生滅生  生滅俱滅

本生不生  心常空寂  空寂無住  心無

有住  乃是無生

此是重詳  於中有二  先詳是生  後

詳無生  若有住心  生於無生之境

卽是以生  滅其境界之生  故言若生

無生  以生滅生  雖滅境界之生  而

取其滅之無  於滅無境  能取心生

生滅俱存  豈曰無生耶  如是二句

詳前是生  眞無生忍  卽不如是  外

不存於所取之滅  內不生其能取之

生 以之故言  生滅俱滅  然此俱滅

非謂還無  推求本生  不得其生  旣

不得生  何得還滅  于時證會本來空

寂  故言本生不生  心常空寂  如是空

寂  能所平等  無能住心  生於空境

故言空寂無住  如是乃名無生法忍

故言  乃是無生  演無生觀  竟在於

前

解脫菩薩  而白佛言  尊者  心無有住

有何修學  爲有學也耶爲無學也

此下廣一覺義  於中有八問答  科爲

二分  前二問答  正廣一覺如來藏義

後六問答  因論生論  遣諸疑難  今

此初問  問心無住  若有學者  卽非

無住  若無學者  卽非觀行  又若有

學者  應有心生  若無學者  只是空

理

佛言  菩薩  無生之心  心無出入  本如

來藏  性寂不動

此中  先顯道理  後正對問  顯道理

一 -- 六一四

者  得無住時  無生之心  心常寂滅

無有出觀  達本無起  亦非始入  以

之故  言心無出入  如是觀心  旣無

出入  卽是本覺如來藏心  是明始覺

卽同本覺  此無生心  旣是本藏  本

來性寂  不復起動  云何得有入出起

息  此言重成無出入義

亦非有學  亦非無學  無有學不學  是

卽無學  非無有學  是爲所學

此是正對問意  於中有二  先遮後許

旣非始人  故非有學  亦無終出  故

非無學  又無能住之心  故非有學

不無無住之心  故非無學  此是俱遮

遮止句也  無有學不學  是卽無學者

以無別所學  卽不是能學  由是義故

許是無學  此依非有學義  許是無學

也  非無有學  是爲所學者  雖非有

住之觀  非無無住之行  以是義故

許是有學  旣有學故  下地所學  此

依非無學義  許是有學也  此是俱許

自在答也

解脫菩薩  而白佛言  尊者  云何如來

藏  性寂不動

此下第二問答  前明始覺  不異本覺

如來藏性  今者  正顯如來藏性  隱

藏不動  此中略明如來藏義  如來藏

門  有二有三  所言三者  如不增不

減經言  衆生界中  示三種法  皆眞

實如  不異不差  何謂三法  一者  如

來藏本際相應體  及淸淨法  此法如

實不虛妄  不離不脫智不思議法  無

始本際來  有此淸淨相應法體  二者

如來藏本際  不相應體及煩惱纏不

淸淨法  此本際  離脫不相應煩惱纏

不淸淨法  唯有如來菩提智之所能

斷  三者  如來藏  未來際平等恒及

有法  卽是一切諸法根本  備一切法

具一切法  於世法中  不離不脫  案

云  是顯三種如來藏門  何等爲三

一者  能攝如來藏  住自性時  能攝

果地如來功德  能攝如來名如來藏

故  二者  所攝如來藏  謂煩惱纏不

淸淨法  一切皆在如來智內  皆爲如

來之所攝持  如來所攝  名如來藏

三者  隱覆如來藏  謂法身如來  煩

惱所覆  如來自隱  名如來藏  眞諦

三藏  作如是說  消其文者  言未來

際平等恒及有者  一心之體  遍於三

際  然前二門中  已顯本際故  此門

中  明後際等  又欲顯其如來之義

謂未來際①平等恒者  卽是如義  言

及有者  是其來義  如佛性論云  此

眞如者  非如中有如  無非如亦如

二乘如者  是非如中如  無非如中非

如  云何如是  二乘之人  約虛妄觀

無常等相  以爲眞如  此虛妄觀  唯

因中有  果地則無  是故此如  或成

或壞  菩薩如者  離虛妄  約眞性以

觀如  故於因果二處  無異  唯成無

壞  乃至廣說  故知後際平等恒者

正顯大乘之如義也  所言及有  明來

義者  對凡法去  顯一心來  如凡去

時  五取蘊法  不至②果地  去而不來

此一心如  果地猶有  永無過去  故

言及有  卽顯來義  如論說言  從住

自性來至至得  正謂此也  如是一心

通爲一切染淨諸法之所依止故故  卽

是諸法根本  本來靜門  恒沙功德

無所不備  故言備一切法  隨綠動門

恒沙染法  無所不具  故言具一切法

然萩染法  以望心體  不能遍通  所

-------------------

①□平□作□下□(甲本).②□果□作□異□(甲本).

一 -- 六一五

以離脫  若萩心體  望諸染法  遍諸

染法  無所不通  故言於世法中  不

離不脫  不離脫義  是隱藏義  此第

三門  摠明一心  通於動靜  爲染淨

依  第一門者  別顯動門  染法所依

第一門者  別顯靜門  淨法所依  第

二中言  本際不相應體者  諸煩惱法

違反心體  名不相應  一心之體  隨

緣動門  爲彼所依故  是不相應法之

體  言及煩惱纏不淸淨法者  彼能依

法  依心體轉  纏自心體  令隨染故

合取能依所依之法  以爲第二如來

藏體  唯有如來菩提智之所能斷者

唯解脫道能正斷故  此義具如二障

章說  第一中  言本際相應體者  本

來靜門  備恒沙德  與心相應故  是

相應功德之體  言及淸淨法者  能依

功德  性離染故  合取能依所依之法

以爲第一如來藏體  此法  如實不

虛妄  不離不脫智不思議法者  釋相

應義  是法身義  與諸功德法相應故

如上文言  不離不脫不斷不異不思

議佛法相應  名爲法身  是義云何

此一心體  略有五相  何等爲五  一

者  遠離所取差別之相  二者  解脫

能取分別之執  三者  遍三世際無所

不等  四者  等虛空界無所不遍  五

者  不墮有無一異等邊  超心行處

過言語道  過恒沙等本有功德  亦有

五義  與體相應  一者  一一功德  離

所取相故  非法身所離  與第一相相

應  如經言不離故  ①二者  一一功德

脫能取執故  非法身所脫  與第二相

相應  如經不脫故  三者  此一一德

遍三世際  縱無前後際斷  與第三相

相應  故言不斷  四者  此一一德  等

虛空界  橫無彼此處異  與第四相相

應  故言不異  五者  一一功德  皆離

諸邊  非思量境  絶言語路  與第五

相相應  如經言不思議故  諸功德法

有此五義  與體無別  融通一味  由

是道理  名爲相應  非如王數  別體

相應  今此中  言不離不脫智不思議

法者  諸功德中  略萩覺義  五相應

中  略說三義  此是第一能攝藏也

三種藏義  略述如之  言二門者  如

夫人經言  空如來藏者  若離若脫若

異一切煩惱藏  不空如來藏者  不離

不脫不異不思議佛法  案云  諸煩惱

法  皆是虛妄由境不實故虛  由體散

亂故妄  妄故無眞  虛故無實  無眞

實故  說名爲空  能覆如來  名如來

藏  卽是空議  隱覆眞也  諸煩惱境

不實之相  法身所離  故曰若離  諸

煩惱體妄執之縛  法身所脫  故言若

脫  言若異者  卽前虛妄差別分別

乖於法身平等性故  以此三義  不相

應故  是無眞實  卽是空義也  言不

空者  一切功德  與體相應  體非妄

故眞  境非虛故實  由眞實故  說名

不空  如來被覆  名如來藏  不離不

脫等句  是釋不空之義  義如三種藏

門已說  然此中不空如來藏體  卽前

三中第一之法  此中空義  是彼第二

而彼三種如來藏中隱覆之義  合在

第三  故前二中  別顯能攝所攝二義

今此二種如來藏門  欲顯空義   隱覆

眞實  故別能覆所覆二義  又此二經

互顯別義  所以二三兩門異釋  且止

乘論  還釋本文

佛言如來藏者  生滅慮知相  隱理不顯

-------------------

①□二□作□一□(甲本).

一 -- 六一六

是如來藏  性寂不動

生滅慮知相者  卽是空如來藏  但此

文中  顯能隱義  而不名此爲如來藏

言隱理不顯  是如來藏者  是不空如

來藏  約所隱義  名如來藏  言性寂

不動者  顯此藏性  雖隱不改  此性

有五義  如無相論說  一種類義  是

性義  如甁衣等一切色法  不離四大

種類  皆以四大爲性  如是衆生不出

一界  皆用一界爲種類故  攝大乘論

名體類義  佛性論中  名自性義  言

有左右  意無異也  二者  因義  是性

義  如木中有火性  與火作因  故名

爲性  如是聖人諸無漏法  以此爲因

而得成故  彼二論中  同名因義也

三者生義  是性義  如鍊眞金生莊嚴

具  莊嚴具生  以金爲性  此界亦爾

能生果地五分法身  法身之生  此界

爲性  攝大乘中  亦名生義  佛性論

中  名至得義  爲別因義  是在果前

故  就已生名至得義  四者  不改義

是性義  猶如金剛寶性  一劫等住

無增無減  如是此界  三世等住  世

間不壞  出世不盡  彼二論中名眞實

義  眞實義者  是不壞義  所以言異而

意同也  五者  密藏義  是性義  如黃

石中有眞金性  若不破鑛  無所利益

隨順鍊治  卽有寶用  是故彼性  是

隱藏義  如來藏性  當知亦爾  不破

其纏  爲外爲染  破纏相應  成內成

淨  故知此性  是密藏義  佛性論中

名秘密義  攝大乘論  名爲藏義  義同

言異  灼然可見  今此文中  所言性

者  含此五義  寂不動者  略顯後二

寂是密藏義  不動是不改義故  上來

正廣一覺義竟

解脫菩薩  而白佛言  尊者  云何生滅

慮知相

自此已下  有六問答  因論生論  決

諸疑難  此一問答  明其能隱慮知之

相

佛言  菩薩  理無可不  若有可不  卽生

諸念  千思萬慮  是生滅相

此答中  有二重  先略答  後廣演  略

中二句  先萩所迷  所迷之理  心行

處滅  故言理無可不  可者是也  不

者非也  理絶四句  離諸是非  非分

別心之所行處也  次顯能迷  若有可

不  卽生諸念者  以有無明  不覺平

等  卽有分別可不之心  由是具起六

種染心故  千思萬慮  是生滅相者

六種染心  雖有□細  皆違平等  是

生滅相故  如起信論云  復次分別生

滅相者 略有二種  云何爲二  一者

□  與心相應故  二者細  與心不相

應故  又□中之□  凡夫境界  □中

之細  細中之□  菩薩境界  細中之

細  是佛境界  此二種生滅  依於無

明熏習而有  所謂依因依緣  依因者

不覺義故  依緣者  妄作境界義故

若因滅卽滅  因滅故不相應心滅

緣滅故相應心滅  案云  此中□與心

相應者  謂三種相應染  細與心不相

應者  三種不相應染  □中之□者

謂執相應染  不斷相應染  皆在六識

故  凡夫境界也  □中之細者  謂分

別智相應染  在第七識  細中之□者

謂現色不相應染  能見心不相應染

細中之細者  謂根本業不相應染  此

三  皆在第八識住  此中三種細生滅

者  無明風所動  故言因滅故  不相

應心滅  於中三種□生滅者  境界風

一 -- 六一七

所動  故言緣滅故相應心滅  於中委

悉  如彼論疏中說也  今此經言  千

思者  摠攝一切不相應染細分別故

萬慮者  摠攝一切相應染心□分別

故  此二皆是動念之相 以之故言是

生滅相也

菩薩  觀本性相  理自滿足  千思萬慮

不益道理  徒爲動亂  失本心王

此下廣演  於中有三  一者  對生滅

相  顯理滿足  二者  對理滿足  明染

闕失  三辨順理滅染去動趣寂之利

初中言菩薩者  是呼解脫菩薩之辭

觀本性相者  佛觀本覺如來藏性故

理自滿足者  所觀本覺如來藏理  具

足無量性功德故  如起信論云  復次

眞如自體相者  從本已來  性自滿足

一切功德  所謂自體  有大智慧光明

義故  遍照法界義故  眞實識知義故

自性淸淨心義故  常樂我淨義故  淸

□不變自在義故  具足如是過於恒

沙不離不斷不異不思議佛法  乃至

滿足無有所少義故  名爲如來藏  亦

名如來法身故  今此經言  理自滿足

摠顯如是功德滿足也  初段文竟  次

明生滅動念之過  於中摠明無益有

損  如彼論中  廣釋此義云  問曰  上

說眞如  其體平等  離一切相  云何

復說體有如是種種功德  答曰  雖實

有此諸功德義  而無差別之相  等同

一味  唯一眞如  此義云何  以無分別

離分別相  是故無二復以何義  得說

差別  以依業識生滅相示  此云何示

以一切法  本來唯心  實無相念  而

有妄心  不覺起念  見諸境界  故說

無明  心性不起  卽是大智慧光明義

故  若心起見  卽有不見之相  心性

離見  卽是遍照法界義故  若心有動

非眞識知  無有自性  非常非樂非我

非淨  乃至具足過恒沙等妄染之義

對此義故  心性無動  卽有過□沙等

諸淨功德相義示現  若心有起  更見

前法可念者  卽有所少 如是淨法無

量功德  卽是一心  更無所念  是故

滿足  名爲法身如來之藏  今此經言

徒爲動亂者  以心有動  非眞識知

無有自性  非常樂我淨等  故言動也

以心起見  卽有不見之相等  故言亂

也  失本心王者  無量功德  卽是一

心  一心爲主  故名心王  生滅動亂

違此心王  不得還歸  故言失也

若無心慮  卽無生滅  如實不起  諸識

安寂  流注不生  得五法淨  是謂大乘

此下第三順理滅染  去動就寂  於中

有二  正顯重成  此卽正顯  去動就

寂  若無思慮者  始從初地  乃至佛

地  漸順一心平等法界  永無一切思

慮分別故  卽無生滅者  由前思慮

有生滅相  今無思慮  永無分別  二

種生滅  究竟離故  從此已去  順理

不動  窮未來際  不復還動  故言如

實不起  二種生滅究竟息時  八種識

動  皆得歸靜  六染流注  永滅不起

故言諸識安寂  流注不生  流注不生

故  法界圓顯  諸識安寂故  四智滿

成  故言得五淨  運載之功  莫過

於此故  摠結言  是謂大乘  正明去

動就寂文竟

菩薩  入五法淨  心卽無妄  若無有妄

卽入如來自覺聖智之地  入智地者  善

知一切從本不生  知本不生  卽無妄

想

此是重顯  卽有三句  初言  入五法

一 -- 六一八

淨心卽無妄者  歸心源時  卽無妄念

之不覺故  第二言  若無有妄卽入如

來自覺聖智之地者  不覺盡時  卽入

始覺圓智之地故 是對不覺  顯始覺

滿也  第三入智地者  善知一切從本

不生  知本不生卽無妄想者  始覺滿

時  能知不覺  四相動念  本來不生

卽知本來無妄想故  是顯始覺不異

本覺也  如起信論云  一切衆生  不

名爲覺  以從本來  念念相續  未曾

離念  故說無始無明  若得無念者

卽知心相生住異滅  以無念等故  而

實無有始覺之異  以四相俱時而有

皆無自立  本來平等  同一覺故  案

云  此中言若得無念  卽知心相生住

異滅者  卽顯經中  善知一切也  而實

無有始覺之異者  卽顯經中  善知從

本不生也  以四相俱時而有  皆無自

立  本來平等  同一覺故者  卽顯經

中  知本不生  卽無妄想也  夢中渡

河之喩  此中應廣說也

解脫菩薩  而白佛言  尊者  無妄想者

應無止息

此下第二問答  明無止息  問意言

本無妄想  卽無所止  所止無故  能

止亦無  無能止故  應無始覺  如是

難也

佛言  菩薩  妄本不生  無妄可息  知心

無心  無心可止  無分無別  現識不生

無生可止  是卽無止  亦非無止  何以

故  止無止故

答意有二  先許無止  後遮無止  許

者  始覺不異本覺故  遮者  始覺非

唯是本覺故  許中息與止何異者  妄

起動故可息  心馳散故可止  而本無

起無馳故  無可息可止耳  無分者

無相分於見故  無別者  無見別於相

故  相見旣無分別  現識本來不生

去來不生  愚智共知故  約現在明本

不生  旣無所止不覺之生  卽無能止

始覺之異  依不異門  如是許也  亦

非無止者  非無不異之始覺故  止無

止故者  能止無生之妄心故  雖生不

可得  而非徒無生故  非徒無生故

不無所止  所以非無能止之覺  如是

答也

解脫菩薩  而白佛言  尊者  若止無止

止卽是生  何謂無生

此下第三問答  顯無生觀  難意云

若有能止之覺  則生能止之觀  雖遣

不覺之起  還存始覺之生  何謂能證

無生觀耶

佛言  菩薩  當止是生  止已無止  亦不

住於無止  亦不住於無住  云何是生

答意有二  先與後奪  與者  許生在

方便觀  能止心生故  且如世第一法

之時  雖止識生  不取於識  而能止

心 取無而生  當此止時  卽許是生

以之故言  當止是生  過此一念  卽

不取無  不取無故  取心不生  以之

故言  止已無止  此時遠離一切分別

故  不住於無止之無  亦不取其自無

住心  能所永絶  平等平等  云何是

時  可得是生  如是答也

解脫菩薩  而白佛言  尊者  無生之心

有何取捨  住何法相  佛言  無生之心

不取不捨  住於不心  住於不法

此是第四問答  遣增減見  謂諸學者

猶作是念  入觀之心  取無相理  捨

諸相事  爲遣此增益見故  言不取不

捨  或作是念  入觀之時  都無所住

法  亦無能住心  如是不異於畢竟無

一 -- 六一九

爲  除此損減見故  言住於不心  住

於不法  雖非有住  而非無住  非無

住故  得言住也

解脫菩薩  而白佛言  尊者  云何住於

不心  住於不法  佛言  不生於心  是住

不心  不生於法  是住不法

此下第五問答  重遣疑情  疑情之言

旣言住者  卽應是心是法  若不心法

卽應言是不住  此言甚深  云何信解

如是疑也  佛答意言  不存能證觀心

不存所證理法  故言不生於心  不生

於法  生猶存也  旣恒不存心法  非

或失念而存  故言是住不心  是住不

法  住猶恒也  恒不退失  故名爲住

住義如是  彌順不心  何容相違於其

間哉  如是正答  下卽重顯

善男子  不生心法  卽無依止  不住諸行

心常空寂  無有異相  譬彼虛空  無有

動住  無起無作  無彼無此  得空心眼

得法空身相一本作心違五陰六入  悉皆空寂

此下第二重顯  於中有二  先顯遠離

諸相  周遍三世  後顯隨順法界  具

修六度  初中三句  謂法喩合  不生

心法者  牒前正答句  卽無依止者

橫無能依所之異  不住諸行者  縱

無曾當今現之行  無曾當故  心常空

寂  無能所故  無有異相  譬彼已下

第二引喩  無有動住者  如世虛空

無爲常住  無有前滅後生之動  喩於

不住諸行  亦無能依所依之住  比於

卽無依止  無起無作  卽同心常空寂

無彼無此  不異無有異相  故萩虛空

喩不生觀也  合中言得空心眼者  由

不生能觀心  得無所不觀故  得法空

身者  由不生所觀法  得平等法身故

五陰皆空者  以得空心眼  達於三世

五陰空故  合前虛空無起作也  六入

悉空者  以得法空身  遍於內外  六

入空故 合前虛空無彼此也

善男子  脩空法者  不依三界  不住戒

相  淸淨無念  無攝無放  性等金剛  不

壞三寶  空心不動  具六波羅蜜

是第二顯具修六度  修空法者者  牒

前空寂之心  下別顯具六度  不依三

界故  具施度  不住戒相故  具戒度

淸淨無念故  具忍度  無攝無放故

具精進  性等金剛故  具禪定  不壞

三寶故  具般若  何以故  唯一觀心

遍照可軌  絶諸諍論  故備三寶  三

寶義成  故言不壞  唯一空心  無別

動作  而具六度  故言空心不動  具

六波羅密

解脫菩薩  而白佛言  尊者  六波羅密

者  皆是有相  有相之法  能出世耶  佛

言  善男子  我所說六波羅密者  無相

無爲

此下第六問答  重顯出世六度之義

問者  乘疑而爲決之故  萩世間六度

事相  以疑出世心中具六  答中有二

一者略標  二者廣釋  此卽略標  言

無相者  離施受等三輪相故  言無爲

者  離生住等三有爲故  我前所說一

心具六者  一一皆是無相無爲故  此

六度是出世間  不同世間有相有爲

何以故  善入離欲  心常淸淨  實語方

便  本利利人  是檀波羅密

此下廣釋  於中有二  先別釋  後摠

明  何以故者  因問發起  旣有六數

何故無相也  轉依眞如  名爲離欲

離三有欲之所顯故  觀心體解  故言

善入  更無出入故  曰心常  離三輪

垢故  曰淸淨  卽是上言不依三界

一 -- 六二十

如理而說故  言實語  巧便引導故

曰方便  雖無功用  應機發語  猶如

天鼓  此之謂也  一切衆生  唯一本

覺  令諸衆生  同歸一覺  以之故言

本利利人  是名出世檀波羅密

至念堅固  心常無住  淸淨無染  不着

三界  是尸波羅密

愍念衆生  如視一子  故曰至念堅固

恒在世間  不住涅槃  故曰心常無住

是防二乘之非  觀心明徹  不雜諸漏

故言淸淨無染  遍涉六道  達皆空寂

故言不□三界  是止凡夫之惡  是明

不住凡聖戒相  卽是上言不住戒相

是名出世尸波羅密

修空斷結  不依諸有  寂靜三業  不住

身心  是□提波羅密

上二句者  安空理  離有結  下二句

者  靜三業  泯身心  皆是無生法忍

之義  卽是上言淸淨無念

遠離名數  斷空有見  深入陰空  是毗

梨耶波羅密

上二句者  離□精義  入空者  是進

義  卽是上言無攝無放  此是出世精

進度也

具離空寂  不住諸空  心處無  在大空

一本云  心處無住  不住大空□是禪波羅密

具離空寂者  應化受生  遍三有故

不住諸空者  不滯五空  恒化十方故

此明敎化衆生禪也  心處無者  雖身

涉於三有  心常處於理無  理無者

理絶三有之相也  在大空者  雖恒化

於十方  而心在於大空  大空者  十

方大相之空也  此顯成就佛法禪也

身雖起作  心寂不動  卽是上言性等

金剛  然大空義  略有五種  一者  人

法二空  名爲大空  如雜阿含大空經

說  瑜伽論中  亦同是說  二者  般若

波羅密空  名爲大空  如大涅槃經說

楞伽經中  亦同是說  三者  器世界

空  名爲大空  如解深密經說  中邊

論中  亦同是說  四者  阿賴耶識空

名爲大空  如十地論說  五者  十方

相空  名爲大空  如智度論說  今此

經文  在於第五  且隨意  便作是說

耳

心無心相  不取虛空  諸行不生  不證

寂滅  心無出入  性常平等  諸法實際

皆決定性  不依諸地  不住智慧  是般

若波羅密

心無心相者  不存自內觀心相故  不

取虛空者  不取心虛之空性故  此是

證道慧也  諸行不生者  達一切行本

來不生故  不證寂滅者  不着無生而

恒外化故  此是敎道慧也  心無出入

性常平等者  前之二道  恒不相離

動而常寂  寂而恒動  故無出入  動

寂恒  □不滯一邊故  性常平等  諸

法實際皆決定性者  演證道之常寂

之相  相同眞際  等法性故  不依諸

地不住慧者  演敎道之恒動之由

不依着於十重法界  不住滯於寂照

慧故  此中卽具覺照  可軌  絶諍之

義  卽是上言不壞三寶  是名出世般

若波羅密也  上來別釋六度文竟

善男子  是六波羅密者  皆獲本利  入

決定性  超然出世  無□解脫

此下第二摠明  於中有二  先明六度

同一解脫  後顯解脫卽是涅槃  初中

言  皆獲本利入決定性者  六度始修

皆同本覺  本覺顯  成本利行故  入

如來藏  性本寂靜  無始無終無改轉

故  如是六度  得本利故  遠離妄念

一 -- 六二一

流轉之相  故曰超然出世  入法性故

周遍法界  無相無爲  無縛無脫  故

曰無□解脫

善男子  如是解脫法相  皆無相行  亦

無解不解  是名解脫  何以故  解脫之

相  無相無行  無動無亂  寂靜涅槃  亦

不取涅槃相

是第二明解脫卽是涅槃  於中有二

先明解脫  後卽涅槃  初中言  皆無

相行者  六度之行  皆同本覺  本覺

之相  離相離性  故曰無相  六度之

行  離修離行  故曰無行  行相俱絶

故言皆無相行  解脫法相  旣其如是

何有離縛之解  何有不解之縛  故言

亦無解不解  何以故者  何故六度之

行  而言無相行耶  答此意言  如是

六度  非但卽是解脫  亦乃卽是涅槃

是故說言無相行也  解脫之相無相

無行者  牒前解脫  無動無亂寂靜涅

槃者  明卽涅槃  欲明如前所說  六

度之行  皆無起動  亦無散亂  卽是

本來寂靜涅槃  旣卽是涅槃  何有相

行耶  離動亂相故  曰寂靜  亦離寂

靜性故  亦不取涅槃相也  此中六度

解脫涅槃  始從初地  乃至佛地  言

涅槃者  四種之中  卽是本來淸淨涅

槃  正是不可思議解脫  依其自在無

障□義  是故說名無□解脫  問解脫

之義  乃有衆多  有雙道中解脫  有

三點中解脫  五分法身之中解脫  十

種解脫門中解脫  是諸門內  爲在何

門  答  是三事中解脫  解脫卽是涅

槃故  欲顯六度之行  三事之德  □

實而言  初地已得  乃至妙覺位  究

竟圓滿  如經中說  若有菩薩  住大

涅槃  能建大義  乃至廣說故

解脫菩薩  聞是語已  心大欣□  得未

曾有  欲宣義意  而說偈言

大覺滿足尊  爲衆敷演法  皆說於一乘

無有二乘道  一味無相利  猶如大虛空

無有不容受  隨其性各異  皆得於本處

此下第二重頌  於中在先  經家序發

正頌之中  有七行頌  於中有二  前

六別頌  後一摠頌  初中亦二  一者

二頌一句  頌前略標  二者三頌三句

頌後廣釋  略標中言  諸佛智地  入

實法相決定性故  方便神通皆無相

利  今此頌中  初一頌頌  又言一覺

了義難解難入  乃至可度衆生  皆說

一味  今此頌中  以三義頌  謂前一

句  是法說頌  次二句  引喩頌  後二

句  合喩頌

如彼離心我  一法之所成  諸有同異行

皆獲於本利皆一本作悉  滅絶二相見

此下頌廣釋文  於中有二  先五句頌

廣無相觀  後二頌半頌  廣一覺義

廣無相中  正廣重顯  今初二句  頌

正廣文  前正廣中  亦有二分  先方

便觀  後明正觀  今此頌中  頌正觀

文  彼言令彼衆生  皆離心我  乃至

廣說遠離能所  今此二句  正頌此文

言一法者  離有無邊  一中道觀  以

此能離心我執故  重顯文中  有四問

答  今此二句  頌前二番問答  所言

諸有同異行者  彼初番答中言  一切

心相  本來無本  如是等文  卽是同

行摠相觀故  第二番答中言  若有我

者  令觀十二因緣  又言  若有我者

令滅有見  若無我者  今滅無見  若

心生者  令滅滅性  若心滅者  令滅

生性  如是等文  卽是異行別相觀故

此同異行  所入無異  故言皆獲於本

一 -- 六二二

利  如前末言  滅是見性  卽入實際

故  又此頌言  滅絶二相見者  頌後

二審問答  彼第三答中  言見法生時

令滅無見  見法滅時  令滅有見  今

正頌此  故言滅二見也  第四答言

生滅俱滅  本生不生  心常空寂  空

寂無住  今正頌此  故言絶二相也

寂靜之涅槃  亦不住取證  入於決定處

無相無有行

此下二頌半頌  廣一覺  廣一覺中

正廣重顯  ①今此頌中  唯頌重顯  重

顯文中  有六問答  此中有二  前之

一頌  頌第六答  次一頌半  頌第五

答  前四問答  略而不頌  第六答中

言  入決定性  超然出世  無□解脫

解脫之相  無相無行  無動無亂  寂

靜涅槃  亦不取涅槃相  今此頌中

逆次頌也

空心寂滅地  寂滅心無生  同彼金剛性

不壞於三寶  具六波羅密  度諸一切生

此是頌第五答  彼文言  不生心法

卽無依止  不住諸行  心常空寂  無

有異相  乃至性等金剛  不壞三寶

空心不動  具六波羅密  今此頌中

順次頌也

超然出三界  皆不以小乘  一味之法印

一乘之所成

此一頌者  摠頌前來一品大意  消文

大意  已如前說

爾時大衆 聞說是義  心大欣□  得離

心我  入空無相  恢廓曠蕩  皆得決定

斷結盡漏

一品之內  有三分中  前之二分  竟

在於前  此是大文  第三時衆得益

得離心我者  證二空眞如故  斷結盡

漏者  斷見修二惑故  欲顯得入初地

見道  正斷見惑  兼斷修惑  義如彌

勒所問論說  於中委悉  在二障章也

金剛三昧經論卷上

--------------------

①□今□作□令□(甲本).

金剛三昧經論卷中

新羅國沙門  元曉述

無生行品①第三

菩薩  觀行成就之時  知自觀心  順

理修行  非有生心  非無生心  亦非

有行  亦非無行  但爲離增益邊故

假說爲無生  不於有生生心  不於無

生生心故  爲離損減邊  亦假說爲行

雖非有有行之行  而非無無行之行

故  是故立名無生行品

爾時  心王菩薩  聞佛說法  出三界外

不可思議  從座而起  叉手合掌  以偈

問曰

別顯觀行  有六分中  第一遣諸境相

顯無相觀  竟在於前  此下第二  泯

其生心  明無生行  就文有三  一者

正說  二者讚說  其第三明聞說得益

初正說中  有其四分  一者往復問答

二者反徵問答  三者菩薩領解  四者

如來述成  初中有六  一問二答三難

四拒五請六釋  初中有二  先經家序

---------------------

①□□第三□無述.

一 -- 六二三

心王菩薩者  從體立名  然心王之義

略有二種  一者八識之心  御諸心數

故名心王  二者一心之法  摠御衆德

故名心王  今此菩薩  入無生行  證

一心王故  從所